Buitelandse druk op SA regering neem toeMinister Lindiwe Sisulu (Foto: Verskaf/Departement van internasionale betrekkinge en samewerking/Katlholo Maifadi) Pogings tot buitelandse druk op die Suid-Afrikaanse regering oor korrupsie, wanbestuur en beleidsaspekte het die grootste sukses tot nog toe gehad toe vyf regerings ŉ waarskuwingsnota aan pres. Cyril Ramaphosa gerig het. Die regerings van die VSA, die Verenigde Koninkryk, Duitsland, Nederland en Switserland – wat altesame 75% van buitelandse beleggings in Suid-Afrika verteenwoordig – het in ŉ hoogs buitengewone en belangwekkende stap die nota regstreeks aan Ramaphosa gerig. Dit het reeds gelei tot protes deur Suid-Afrika se minister van internasionale betrekkinge, Lindiwe Sisulu, maar die slag is gelewer. In die nota waarsku die vyf regerings dat daar nie noemenswaardige buitelandse beleggings in Suid-Afrika sal wees sonder “duidelike, uitgesproke en tasbare politieke onderskrywing van die oppergesag van die reg, die onafhanklikheid van die regbank, eerlike en etiese sakepraktyke” nie. Kallie Kriel, AfriForum se uitvoerende hoof. Foto: Reint Dykema Die nota verwys na die spesifieke probleme wat die vyf lande ervaar, insluitend voortgesette veranderings aan die mynboumanifes, swart ekonomiese bemagtigingsvereistes, intellektuele eiendom, ander eiendomsreg en visumpraktyke. Die burgerregtegroep AfriForum se hoofamptenaar, Kallie Kriel, het die verwikkeling verwelkom as ŉ aanduiding dat Ramaphosa se dubbelpratery nie die internasionale gemeenskap flous nie. Kriel het gesê dit dien as waarskuwing aan Ramaphosa dat hy met vuur speel deur homself, in belang van sy eie magsposisie binne die ANC, te laat manipuleer om onsensitief te wees oor plaasmoorde, haatspraak en misdaad, en om korrupte lede binne die ANC ongestraf te laat. Volgens Kriel sal AfriForum volstoom voortgaan om buitelandse rolspelers op hoogte te bring van die ware feite in Suid-Afrika, insluitend wat misdaad, korrupsie en eiendomsregte betref.